સરકાર દ્વારા નાની સિંચાઈ યોજના અંતર્ગત તળાવ ઉંડા ઉતારવા અને ખેત તલાવડી બનાવવા માટે ખાસ યોજના અમલી બનાવવામાં આવી હતી. પરંતુ ખેત તલાવડી યોજનામાં કરોડોનો ભ્રષ્ટાચાર થયો હોવાનું બહાર આવતા લાંચ-રૂશ્વત વિરોધ ખાતાને તપાસ સોંપવામાં આવી હતી. સૌપ્રથમ મોરબી જિલ્લાના વિવિધ ગામોમાં ખેત તલાવડીનો ભ્રષ્ટાચાર છતો થયા બાદ જૂનાગઢ જિલ્લામાં પણ ખેત તલાવડીમાં લાખોનો ભ્રષ્ટાચાર થયો હોવાનું ખુલતા એસીબી દ્વારા જમીન વિકાસ નિગમના અધિકારીઓ સહિતનાઓ સામે પાંચ જેટલા ફોજદારી ગુન્હા દાખલ કરવામાં આવતા જમીન વિકાસ નિગમના અધિકારીઓમાં ફફડાટની લાગણી ફેલાવા પામી છે.